รายงานของคณะกรรมการตรวจสอบ

เรียน ท่านผู้ถือหุ้น บริษัท เอสวีไอ จำกัด (มหาชน)

คณะกรรมการตรวจสอบ บริษัท เอสวีไอ จำกัด (มหาชน) ประกอบด้วยกรรมการอิสระ 3 ท่าน
โดยมี นายตรีขวัญ บุนนาค เป็นประธานกรรมการตรวจสอบ นายโสภณ
บุณยรัตพันธุ์เป็นกรรมการตรวจสอบ แทนนายชัชวาลย์ เจียรวนนท์ ที่ได้ครบวาระกรรมการตรวจสอบ
โดยมีผลตั้งแต่วันที่ 1 กรกฎาคม 2562 และนางประถมาภรณ์ สวัสดิ์ชูโตเป็นกรรมการตรวจสอบ
แทนนายวีระยุทธ สัจพันโรจน์ ที่ลาออกก่อนครบกำหนดตามวาระ โดยมีผลตั้งแต่วันที่ 8 พฤศจิกายน
2562
กรรมการตรวจสอบทุกท่านมีคุณสมบัติครบถ้วนตามหลักเกณฑ์ของตลาดหลักทรัพย์แห่งประเทศไทย
โดยนายตรีขวัญ บุนนาค เป็นกรรมการตรวจสอบที่มีความรู้และประสบการณ์ทางด้านบัญชีและการเงิน
คณะกรรมการตรวจสอบได้ปฏิบัติหน้าที่อย่างเป็นอิสระตามที่ได้รับมอบหมายจากคณะกรรมการบริษัท
ภายใต้ขอบเขตหน้าที่และความรับผิดชอบตามกฎบัตรคณะกรรมการตรวจสอบของ บริษัท เอสวีไอ
จำกัด (มหาชน) โดยมุ่งเน้นการปฏิบัติตามหลักการกำกับดูแลกิจการที่ดี
และแนวทางการปฏิบัติที่ดีสำหรับคณะกรรมการตรวจสอบของสำนักงานคณะกรรมการกำกับหลักทรัพย์และตลาดหลักทรัพย์
ตลาดหลักทรัพย์แห่งประเทศไทยและมาตรฐานสากลระหว่างประเทศ
และได้รายงานผลการประชุมคณะกรรมการตรวจสอบต่อที่ประชุมคณะกรรมการบริษัทเป็นวาระประจำ

ในปี พ.ศ. 2562 มีการประชุมคณะกรรมการตรวจสอบทั้งสิ้น 4 ครั้ง
และกรรมการตรวจสอบทุกท่านเข้าประชุมครบทุกครั้ง ยกเว้นนายวีระยุทธ สัจพันโรจน์
ซึ่งได้ลาประชุม 1 ครั้ง โดยได้มีการหารือร่วมกับฝ่ายจัดการ ผู้ตรวจสอบภายใน
และผู้สอบบัญชีในเรื่องที่เกี่ยวข้อง รวมทั้งให้ข้อเสนอแนะอย่างอิสระ
คณะกรรมการตรวจสอบได้รายงานผลการประชุมต่อที่ประชุมคณะกรรมการบริษัท
เป็นประจำทุกไตรมาส โดยมี นางสาวลักษนี เย็นทรวง เป็นเลขานุการคณะกรรมการตรวจสอบ
สรุปสาระสำคัญในการปฏิบัติหน้าที่ในรอบปี พ.ศ. 2562 ดังนี้

-   การสอบทานรายงานทางการเงิน

คณะกรรมการตรวจสอบได้สอบทานงบการเงินรายไตรมาส และงบการเงินประจำปี พ.ศ. 2562
ของ บริษัท เอสวีไอ จำกัด (มหาชน) และงบการเงินรวม
ซึ่งได้จัดทำตามมาตรฐานการรายงานทางการเงินของไทย (Thai Financial Reporting
Standards – TFRS) ซึ่งสอดคล้องกับมาตรฐานการรายงานทางการเงินระหว่างประเทศ
(International Financial Reporting Standards – IFRS)
และได้รับการสอบทานและตรวจสอบโดยผู้สอบบัญชีของบริษัทแล้ว โดยดำเนินการร่วมกับฝ่ายจัดการ
ผู้ตรวจสอบภายในและผู้สอบบัญชี
คณะกรรมการตรวจสอบได้สอบถามผู้สอบบัญชีในเรื่องความถูกต้องครบถ้วนและเชื่อถือได้ของงบการเงิน
นโยบายบัญชีที่สำคัญ รายการที่เป็นสาระสำคัญ รายการพิเศษ
การปรับปรุงรายการบัญชีที่สำคัญซึ่งมีผลกระทบต่องบการเงิน ความเหมาะสมของวิธีการบันทึกบัญชี
และความมีอิสระของผู้สอบบัญชี ทั้งนี้ผู้สอบบัญชีของบริษัทฯ มีความเห็นว่า
งบการเงินและงบการเงินรวมของบริษัท มีความถูกต้องครบถ้วนเชื่อถือได้
นอกจากนี้คณะกรรมการตรวจสอบยังได้ประชุมร่วมกับผู้สอบบัญชีโดยไม่มีฝ่ายบริหารของบริษัทเข้าร่วมประชุม
เพื่อหารือในเรื่องต่างๆ ที่คณะกรรมการตรวจสอบหรือผู้สอบบัญชีเห็นว่าควรหารือเป็นการส่วนตัว
ตลอดจนปัญหาหรืออุปสรรคในการปฏิบัติหน้าที่ของผู้สอบบัญชี

-   การสอบทานความเพียงพอของระบบการควบคุมภายใน

คณะกรรมการตรวจสอบได้สอบทานและทบทวนระบบการควบคุมภาย ในร่วมกับฝ่ายจัดการ
และผู้ตรวจสอบภายในเป็นประจำ ทุกไตรมาส ซึ่งในรอบปีที่ผ่านมา
คณะกรรมการตรวจสอบได้มุ่งเน้นที่ขบวนการจัดซื้อถึงการชำระเงิน การบริหารทรัพยากรบุคคล
การบริหารวัตถุดิบและสินค้าคงเหลือ การบริหารสินทรัพย์ถาวร เป็นต้น
ทั้งนี้ให้เป็นไปตามแนวคิดการตรวจสอบบนฐานความเสี่ยง (Risk Based Audit Approach)
คณะกรรมการตรวจสอบได้ให้คำเสนอแนะที่จำเป็นเพื่อการพัฒนา
ติดตามการปรับปรุงการปฏิบัติงานของฝ่ายจัดการตามข้อเสนอแนะในรายงานตรวจสอบที่เกี่ยวข้อง
คณะกรรมการตรวจสอบมีความเห็นว่าการตรวจสอบภายในมีความอิสระและเหมาะสม

-   การกำกับดูแลงานตรวจสอบภายใน

คณะกรรมการตรวจสอบได้อนุมัติแผนการตรวจสอบประจำปี และแผนการตรวจสอบระยะปานกลาง
ซึ่งสอดคล้องกับความเสี่ยงที่สำคัญและทิศทางการดำเนินธุรกิจของบริษัท
รวมทั้งได้สอบทานการปฏิบัติงานตามแผน สอบทานรายงานผลการตรวจสอบภายใน
โดยมีการพิจารณาประเด็นการตรวจสอบที่สำคัญ
และติดตามการดำเนินการแก้ไขตามรายงานผลการตรวจสอบในประเด็นที่มีนัยสำคัญ
เพื่อก่อให้เกิดการกำกับดูแลกิจการที่ดีและมีการควบคุมภายในที่เพียงพอ
นอกจากนั้นคณะกรรมการตรวจสอบพิจารณาเสนอให้บริษัทว่าจ้างและกำหนดค่าตอบแทนแก่ที่ปรึกษาภายนอก
เพื่อเพิ่มประสิทธิภาพการกำกับดูแลงานตรวจสอบภายในให้มีประสิทธิภาพยิ่งขึ้น

-   การสอบทานการกำกับดูแลกิจการที่ดี

คณะกรรมการตรวจสอบได้สอบทานการปฏิบัติตามคู่มือการกำกับดูแลกิจการที่ดี
โดยมุ่งเน้นการปฎิบัติงานด้วยความซื่อสัตย์ มีคุณธรรม จริยธรรม ปฏิบัติงานด้วยความโปร่งใส
และมีความรับผิดชอบต่อหน้าที่ เพื่อให้มั่นใจว่าบริษัทมีการดำเนินการตามเงื่อนไขทางธุรกิจปกติ
อย่างสมเหตุสมผล รวมถึงผลักดันให้บริษัทเกิดนโยบายต่อต้านคอร์รัปชั่นอย่างเป็นลายลักษณ์อักษร
เพื่อให้ผู้บริหารและพนักงานได้ทราบและยึดถือเป็นบรรทัดฐานในการปฏิบัติงาน
รวมทั้งเผยแพร่ให้กับผู้มีส่วนได้เสียทุกกลุ่มได้รับทราบและถือปฏิบัติ
และคณะกรรมการตรวจสอบยังได้สอบทานการประเมินตามแบบประเมินตนเองเกี่ยวกับมาตรการต่อต้านการคอร์รัปชั่นของโครงการแนวร่วมปฏิบัติภาคเอกชนไทยในการต่อต้านการทุจริต
(Private Sector Collective Action Coalition Against Corruption Committee
หรือ CAC) และมีการประเมินความเสี่ยงด้านการปฏิบัติงานตามนโยบายต่อต้านการคอร์รัปชั่น
โดยบริษัทฯ ได้ผ่านการรับรองเป็นสมาชิกแนวร่วมปฏิบัติของภาคเอกชนไทยในการต่อต้านคอร์รัปชั่น
(Certified Company) แล้ว เมื่อวันที่ 22 มกราคม พ.ศ. 2559

-   การสอบทานการปฏิบัติตามกฎหมายที่เกี่ยวข้องกับธุรกิจ

คณะกรรมการตรวจสอบได้สอบทานให้
บริษัทมีการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และ/หรือ กฎหมายที่เกี่ยวข้องกับธุรกิจของบริษัท
นอกจากนี้
คณะกรรมการตรวจสอบได้รับทราบกฎหมายและระเบียบที่เกี่ยวข้องที่มีการเปลี่ยนแปลงไปจากฝ่ายตรวจสอบภายในเป็นประจำทุกไตรมาส
ซึ่งคณะกรรมการตรวจสอบได้ให้ข้อเสนอแนะที่เป็นประโยชน์ เพื่อให้ บริษัทฯ
มีกระบวนการในการกำกับดูแลการปฏิบัติตามกฎหมายและระเบียบที่เกี่ยวข้องอย่างมีประสิทธิภาพและตรงกับเจตนารมย์ของกฎหมายเพื่อสร้างความมั่นใจว่าบริษัท
เอสวีไอ จำกัด (มหาชน) มีการปฏิบัติตามกฎหมายและระเบียบที่เกี่ยวข้องอย่างครบถ้วน

-   การพิจารณารายการที่เกี่ยวโยงกัน หรือรายการที่อาจมีความขัดแย้งทางผลประโยชน์

คณะกรรมการตรวจสอบได้สอบทานและให้ความเห็นต่อรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์ รวมถึงการเปิดเผยข้อมูลดังกล่าว
ตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย
ซึ่งผู้สอบบัญชีมีความเห็นว่ารายการค้ากับบริษัทที่เกี่ยวข้องที่มีสาระสำคัญ (ถ้ามี) ได้เปิดเผย
และแสดงรายการในงบการเงิน และหมายเหตุประกอบงบแล้ว
และคณะกรรมการตรวจสอบมีความเห็นสอดคล้องกับผู้สอบบัญชี รวมทั้งมีความเห็นว่า
รายการดังกล่าวเป็นรายการที่สมเหตุสมผล และเป็นประโยชน์สูงสุดต่อการดำเนินธุรกิจของบริษัท
ทั้งนี้รายการที่เกี่ยวโยงกัน หรือรายการที่อาจมีความขัดแย้งทางผลประโยชน์ดังกล่าว
เป็นรายการที่เกิดขึ้นกับบริษัทย่อยของบริษัทที่บริษัทถือหุ้นร้อยละ 100

-   การพิจารณาเสนอแต่งตั้งผู้สอบบัญชีและค่าสอบบัญชี ประจำปี พ.ศ. 2563

คณะกรรมการตรวจสอบได้เสนอให้คณะกรรมการบริษัทพิจารณาและขออนุมัติจากที่ประชุมผู้ถือหุ้นเพื่อแต่งตั้งผู้สอบบัญชีจากบริษัท
สำนักงาน อีวาย จำกัด เป็นผู้สอบบัญชีของ บริษัท เอสวีไอ จำกัด (มหาชน) ประจำปี พ.ศ.
2563 โดยพิจารณาความเหมาะสมจากมาตรฐานการปฏิบัติงาน ความเชี่ยวชาญในการสอบบัญชี
ความเป็นอิสระ และความเหมาะสมของค่าสอบบัญชี โดยขอเสนอให้แต่งตั้ง นาย โสภณ
เพิ่มศิริวัลลภ ผู้สอบบัญชีรับอนุญาตทะเบียนเลขที่ 3182 และ/หรือ นางสาว อรวรรณ
เตชวัฒนสิริกุลผู้สอบบัญชีรับอนุญาติทะเบียนเลขที่ 4807 และ/หรือ นาง กิ่งกาญจน์ อัศวรังสฤษฎ์
ผู้สอบบัญชีรับอนุญาติทะเบียนเลขที่ 4496 และ/หรือ นางสาวรุ้งนภา เลิศสุวรรณกุล
ผู้สอบบัญชีรับอนุญาติทะเบียนเลขที่ 3516 และ/หรือ นาย ชยพล ศุภเศรษฐนนท์
ผู้สอบบัญชีรับอนุญาตทะเบียนเลขที่ 3972 และ/หรือ นางสาวพิมพ์ใจ มานิตขจรกิจ
ผู้สอบบัญชีรับอนุญาติทะเบียนเลขที่ 4521 และ/หรือ นางสาวสุมนา พันธ์พงษ์สานนท์
ผู้สอบบัญชีรับอนุญาติทะเบียนเลขที่ 5872 และ/หรือ นางสาวรสพร เดชอาคม
ผู้สอบบัญชีรับอนุญาติทะเบียนเลขที่ 5659 เป็นผู้สอบบัญชีของบริษัทประจำปี พ.ศ. 2563
โดยให้คนใดคนหนึ่งเป็นผู้ตรวจสอบและแสดงความเห็นงบการเงินของบริษัทฯ
โดยอนุมัติค่าตอบแทนประจำปี พ.ศ. 2563 เป็นจำนวนเงินไม่เกิน 2,400,000 บาท
และมีค่าสอบบัญชีพิเศษสำหรับสิทธิและประโยชน์ยกเว้นภาษีเงินได้นิติบุคคล เป็นจำนวน 250,000
บาท

โดยสรุปคณะกรรมการตรวจสอบได้ปฏิบัติงานตามหน้าที่และความรับผิดชอบที่ได้ระบุไว้ในกฎบัตรคณะกรรมการตรวจสอบ
ที่ได้รับอนุมัติจากคณะกรรมการบริษัท โดยใช้ความรู้ ความสามารถ ความระมัดระวัง รอบคอบ
ความเป็นอิสระอย่างเพียงพอ โปร่งใส และแสดงความเห็นอย่างตรงไปตรงมา
เพื่อประโยชน์สูงสุดของบริษัท ผู้ถือหุ้นและผู้มีส่วนได้เสียทุกฝ่าย โดยไม่มีข้อจำกัดในการได้รับข้อมูล
ทรัพยากร และความร่วมมือจากผู้บริหารและพนักงานของบริษัท
ซึ่งคณะกรรมการตรวจสอบได้มีการประเมินผลการปฏิบัติหน้าที่ของตนเอง เพื่อให้เกิดความมั่นใจว่า
การปฏิบัติงานของคณะกรรมการตรวจสอบในปี พ.ศ. 2562 มีประสิทธิภาพ ประสิทธิผล
บรรลุตามวัตถุประสงค์ที่ได้รับมอบหมายจากคณะกรรมการบริษัท

ในนามคณะกรรมการตรวจสอบ

[]

นายตรีขวัญ บุนนาค

ประธานคณะกรรมการตรวจสอบ

บริษัท เอสวีไอ จำกัด (มหาชน)